ΚΑΝΟΝΙΣΜΟΣ (ΕΟΚ) αριθ. 519/77 ΤΟΥ ΣΥΜΒΟΥΛΙΟΥ της 14ης Μαρτίου 1977 περί καθορισμού, στον τομέα των μεταποιημένων προϊόντων με βάση τα οπωροκηπευτικά, των γενικών κανόνων για την χορήγηση επιστροφών κατά την εξαγωγή και των κριτηρίων καθορισμού του ύψους αυτών

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 516/77 του Συμβουλίου της 14ης Μαρτίου 1977 περί κοινής οργανώσεως αγοράς στον τομέα των μεταποιημένων οπωροκηπευτικών(1), και ιδίως το άρθρο 6,

την πρόταση της Επιτροπής,

Εκτιμώντας:

ότι οι επιστροφές κατά την εξαγωγή που προβλέπονται στο άρθρο 6 του κανονισμού (ΕΟΚ) αριθ. 516/77 πρέπει να καθορισθούν σύμφωνα με ορισμένα κριτήρια, τα οποία καθιστούν δυνατή την κάλυψη της διαφοράς μεταξύ των τιμών των μεταποιημένων προϊόντων με βάση τα οπωροκηπευτικά εντός της Κοινότητος και εκείνων που εφαρμόζονται στο διεθνές εμπόριο- ότι για το σκοπό αυτό είναι αναγκαίο να ληφθούν υπόψη, αφ' ενός η κατάσταση εφοδιασμού σε μεταποιημένα προϊόντα με βάση τα οπωροκηπευτικά και οι τιμές των προϊόντων αυτών εντός της Κοινότητος και αφ' ετέρου η κατάσταση των τιμών που εφαρμόζονται στο διεθνές εμπόριο-

ότι, λόγω της ανισότητος των τιμών, στις οποίες προσφέρονται τα προϊόντα με βάση τα οπωροκηπευτικά, για να καλυφθεί η διαφορά μεταξύ των τιμών του διεθνούς εμπορίου και εκείνων που εφαρμόζονται εντός της Κοινότητος, πρέπει να ληφθούν υπόψη τα έξοδα προσεγγίσεως-

ότι η παρακολούθηση της εξελίξεως των τιμών απαιτεί τον καθορισμό των τιμών αυτών σύμφωνα με τις γενικές αρχές- ότι γι' αυτό το σκοπό πρέπει να ληφθούν υπόψη, όσον αφορά τις τιμές του διεθνούς εμπορίου, οι τιμές στις αγορές των τρίτων χωρών και οι τιμές προσφοράς στα σύνορα της Κοινότητος- ότι, όσον αφορά τις τιμές εντός της Κοινότητος, πρέπει να ληφθούν σαν βάση οι τιμές που εφαρμόζονται και αποδεικνύονται ως οι πλέον ευνοϊκές για την εξαγωγή- ότι είναι αναγκαίο να προβλεφθεί η δυνατότης διαφοροποιήσεως του ύψους των επιστροφών ανάλογα με τον προορισμό των προϊόντων, λόγω των ειδικών όρων εισαγωγής σε ορισμένες χώρες προορισμού-

ότι προς αποφυγή στρεβλώσεων του ανταγωνισμού, είναι αναγκαίο, το διοικητικό καθεστώς στο οποίο υπόκεινται όλες οι πράξεις να είναι το ίδιο σε ολόκληρη την Κοινότητα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο παρών κανονισμός καθορίζει τους γενικούς κανόνες περί του καθορισμού και της χορηγήσεως επιστροφών κατά την εξαγωγή για τα προϊόντα που αναφέρονται στο άρθρο 1 του κανονισμού (ΕΟΚ) αριθ. 516/77.

Άρθρο 2

Για τον καθορισμό των επιστροφών λαμβάνονται υπόψη τα ακόλουθα στοιχεία:

α) η κατάσταση και οι προοπτικές εξελίξεως:

- των τιμών των μεταποιημένων προϊόντων με βάση τα οπωροκηπευτικά στην αγορά της Κοινότητος και των διαθεσίμων ποσοτήτων,

- των τιμών που εφαρμόζονται στο διεθνές εμπόριο-

β) τα έξοδα εμπορίας και ελάχιστα έξοδα μεταφοράς από τις αγορές της Κοινότητος μέχρι τους λιμένες ή τους άλλους τόπους εξαγωγής της Κοινότητος, καθώς και τα έξοδα προσεγγίσεως μέχρι τις χώρες προορισμού-

γ) η οικονομική πλευρά των προβλεπομένων εξαγωγών.

Άρθρο 3

1. Οι τιμές στην αγορά της Κοινότητος καθορίζονται λαμβάνοντας υπόψη τις εφαρμοζόμενες τιμές, οι οποίες αποδεικνύονται ως οι πλέον ευνοϊκές για την εξαγωγή.

2. Οι τιμές στο διεθνές εμπόριο καθορίζονται λαμβάνοντας υπόψη:

α) τις τιμές που εφαρμόζονται στις αγορές των τρίτων χωρών,

β) τις πλέον ευνοϊκές τιμές κατά την εισαγωγή προελεύσεως τρίτων χωρών, οι οποίες εφαρμόζονται στις τρίτες χώρες προορισμού,

γ) οι τιμές στην παραγωγή που διαπιστώνονται στις τρίτες χώρες εξαγωγής,

δ) οι τιμές προσφοράς στα σύνορα της Κοινότητος.

Άρθρο 4

Όταν η κατάσταση στο διεθνές εμπόριο ή οι ειδικές απαιτήσεις ορισμένων αγορών το καθιστούν αναγκαίο, δύναται η επιστροφή για την Κοινότητα, για ένα καθορισμένο προϊόν, να διαφοροποιηθεί ανάλογα με τον προορισμό του προϊόντος αυτού.

Άρθρο 5

1. Η επιστροφή καταβάλλεται, όταν αποδεικνύεται ότι τα προϊόντα:

- έχουν εξαχθεί εκτός της Κοινότητος και

- είναι κοινοτικής καταγωγής.

2. Στην περίπτωση εφαρμογής του άρθρου 4, η επιστροφή καταβάλλεται υπό τους όρους που προβλέπονται στην παράγραφο 1 και υπό την προϋπόθεση ότι θα προσκομισθεί η απόδειξη ότι το προϊόν έχει φθάσει στον προορισμό για τον οποίο έχει καθορισθεί η επιστροφή.

Είναι δυνατό πάντως να προβλεφθούν παρεκκλίσεις από τον κανόνα αυτό σύμφωνα με την διαδικασία που προβλέπεται στην παράγραφο 3, με την επιφύλαξη των όρων που θα καθορισθούν κατά τρόπο ώστε να παρέχουν ισοδύναμες εγγυήσεις.

3. Οι συμπληρωματικές διατάξει δύνανται να θεσπισθούν κατά την διαδικασία που προβλέπεται στο άρθρο 20 του κανονισμού (ΕΟΚ) αριθ. 516/77.

Άρθρο 6

1. Ο κανονισμός (ΕΟΚ) αριθ. 1426/71 του Συμβουλίου της 2ας Ιουλίου 1971 περί καθορισμού στον τομέα των μεταποιημένων προϊόντων με βάση τα οπωροκηπευτικά των γενικών κανόνων για την χορήγηση επιστροφών κατά την εξαγωγή και των κριτηρίων καθορισμού του ύψους αυτών(2) καταργείται.

2. Οι αναφορές στον καταργούμενο κανονισμό δυνάμει της παραγράφου 1 θεωρούνται ότι γίνονται στον παρόντα κανονισμό.

Άρθρο 7

Ο παρών κανονισμός αρχίζει να ισχύει την 1η Απριλίου 1977.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 14 Μαρτίου 1977.

Για το Συμβούλιο

Ο Πρόεδρος

J. SILKIN

(1) ΕΕ αριθ. Ν 73 της 21.3.1977, σ. 1.

(2) ΕΕ αριθ. Ν 151 της 7.7.1971, σ. 3.